钦定古今图书集成/明伦汇编/氏族典/第290卷 > 唐重
## 钦定古今图书集成/明伦汇编/氏族典/第290卷 > 唐重

按《宋史唐重传》：“重字圣任，眉州彭山人。少有大志，大
观三年进士，授蜀州司理参军，改成都府府学教授，
知怀安军金堂县，授辟雍录。宰相荐之，召对，迁吏部
员外郎、左司郎官，起居舍人。金人入京师，或献议远
避，重闻卫士语，以告于朝，始定守城之计。擢右谏议
大夫，寻迁中书舍人。言近世不次用人，其间致身宰
辅，有未尝一日出国门者。乞先补外，以为之倡。”上开
纳，而宰相执奏以为不可。明日，台谏皆得罪，重落职
知同州，擢天章阁待制。二帝既北行，重即移檄川、秦
十路帅臣，各备礼物往军前迎奉。未几，高宗即位，重
上疏论今急务有四，大患有五。刘岑自河东使还，上
询可守关中者，岑以重对。乃以天章阁直学士知京
兆府。金兵围城，城中兵不满千，固守逾旬，外援不至，
而经制副使傅亮以精锐数百夺门出降。城陷，重以
亲兵百人血战，众溃，重中流矢死。后谥恭愍。